Hutan Simpan Batu Talam

Hutan Simpan Batu Talam merupakan sebuah hutan simpan yang terletak di kawasan daerah Raub, negeri Pahang, Malaysia, secara khususnya berdekatan Bukit Fraser, salah satu kawasan-kawasan pelancongan utama negeri. Hutan simpan ini menempakan sebuah taman ekopelancongan, Taman Eko Rimba Jeriau.

Hutan simpan ini berukuran kira-kira 4,000 hektar, dan meliputi sebahagian kawasan hutan simpan Bukit Fraser yang berukuran kira-kira 2,000 hektar. Laporan kajian menunjukkan Hutan Simpan Batu Talam memiliki taburan hujan purata sebanyak 2653.63 mm (kiraan dari 1960 ke 2010).

Kontroversi

Pengusahaan perkebunan haram 
Kawasan hutan simpan Batu Talam menjadi tempat tumpuan pencerobohan pihak-pihak tertentu unutk mengusahakan kebun secara haram, khususnya tanaman durian selama beberapa dekad.

Pada Jun/Julai 2021, pengusahaan perkebunan durian haram di sini mendapat perhatian apabila para pekebun direman atas pengusahaan ladang secara haram dengan keluasan kira-kira 101 hektar. Menurut maklumat mahkamah, tanah yang diusahakan itu telah dipajak oleh kerajaan negeri kepada firma bersama durian diraja Pahang, Royal Pahang Durian Resources-PKPP Sdn Bhd.

Susulan itu, pihak kerajaan Pahang bertindak menghapuskan kebun durian haram tersebut. Sungguhpun begitu, tindakan kerajaan terhalang dengan provokasi agresif oleh para pekebun sehingga memerlukan pengawasan ketenteraan untuk mengelakkan tindakan pelampauan lanjut. Tindakan provokasi itu juga didorong oleh sesetengah ahli politik Parti Tindakan Demokratik (DAP) yang mendukung para pekebun itu; ahli-ahli terlibat telah direman kerana menghalang operasi penghapusan. Sementara itu, para pekebun berkata bahawa mereka diberikan perintah pelepasan daripada diusir pada Januari, tetapi pihak kerajaan berkata bahawa kawasan ladang itu tidak tertakluk kepada perintah itu.

Tindakan penebangan ladang itu dipuji kerana dilihat sebagai langkah baik dalam memelihara hutan simpan itu. Walau bagaimanapun, ada yang mengkritik operasi itu kerana dikatakan menyusahkan para pekebun, terutamanya dalam situasi pandemik COVID-19 yang melanda negara. Sesetengah pihak juga mempersoalkan kelewatan pihak atasan dalam menyelesaikan masalah itu yang sudah berlanjutan sejak beberapa dekad.

Rujukan 

Batu Talam